Citești VICE, așa că șansele-s mari să nu fii complet analfabet tehnologic. Așadar, probabil că ai auzit de conceptul de smart city. Dacă nu, gândește-te doar la Amsterdam, Barcelona sau Stockholm. Știi tu, metropole din țările alea nasoale care fură copiii patriei. Ei bine, orașele astea sunt în secolul 21 pentru că au fost suficient de deștepte încât să implementeze tehnologie în felul lor de funcționare. Reciclare, fibră optică, democrație prin online.

Inițiative din astea există și pentru orașele din România. Upgrade My City este una dintre ele. Inițiativa asta bănățeană e la a doua ediție și a fost organizată de Asociația Smart City și Ordinul Arhitecților din Romania, Filiala Timiș.

Citește și: Românii supărați pe Lidl din cauza unor cruci șterse în Photoshop sunt culmea absurdului

Problema e că organizatorii au sfeclit-o într-un mod care îi face pe cititorii activenews să se frece pe sfârcuri. Adică au șters în Photoshop crucea de pe Catedrala Mitropolitană. Știi tu, ca atunci când s-a răzvrătit poporul pe Lidl. Diferența e că decizia Lidl a fost una de marketing cretin (dacă mă întrebi pe mine), pe când eliminarea crucilor de pe Catedrală a fost accidentală. Desigur, asta nu a oprit o nouă răzvrătire populară.

Primul care a tras clopotele a fost Ștefan Sandu, un consilier local. Zilele trecute, dumnealui a susținut asta: „Catedrala Mitropolitană din Timișoara ciuntită? Promotorii și organizatorii acestui eveniment sunt obligați în fața Timișoarei la o explicație oficială privind ciuntirea Catedralei în materialul de promovare a evenimentului! Cu așa început, am mari semne de întrebare în ceea ce privește oportunitatea și conținutul conferințelor. Așa ceva nu și-a permis nici regimul comunist în cea mai neagră perioada a sa!"

Primul efect semnificativ al acestui lucru a fost că unul dintre vorbitori, viceprimarul Dan Diaconu, a renunțat să mai participe la eveniment.

Citește și: Cum erau petrecerile bestiale de hip hop din Timișoara de la începutul anilor 2000

Ca să nu trec prea ușor la concluzii sau filme horror cu zombi corecți politic, am fost la a doua zi a conferinței. Acolo am discutat cu Dan Bugariu, coordonator al Upgrade My City. El mi-a spus că dintr-o serie de patruzeci de imagini, trei au fost cu probleme. „Însă au fost două greșeli pe care le-am făcut în aceste două săptămâni. Prima e că am folosit o imagine fără a da de autorul ei inițial. A doua e eroarea grafică ce a ajuns în presă."

Îl întreb cum de s-a putut întâmpla un așa mare necaz tehnic. Într-un program de grafică, Catedrala Mitropolitană a fost selectată, decupată și aplicată într-o altă imagine. Problema e că unealta de selectare nu a inclus cruciulițele din vârful turnurilor, ci a considerat că fac parte din cer. Iar, din neglijența asta, ele nu au mai apărut. Dacă știi un pic de Photoshop, înțelegi. Dacă nu, imaginează-ți că îi spui zugravului să-ți vopsească un perete și tavanul, dar când revii de la muncă realizezi că ți-a vopsit toată camera. Sau, ca femeie, când mergi să-ți tundă vârfurile și te trezești periuță. Exagerez, dar înțelegi ideea.

„E nașpa. Ne asumăm. Și corectăm", spune Dan, pe un ton calm dar hotărât. „Le corectăm pe amândouă. Am luat legătura cu cel care a captat imaginea, pentru a clarifica respectivul copyright. Al doilea lucru pe care l-am făcut a fost să corectăm toate imaginile digitale pe care le-am folosit, adică acele trei despre care îți spuneam. Astfel, toate imaginile tipărite pe care le-am avut la eveniment au fost în regulă."

Îmi mărturisește că au început prima zi cu o energie mai puțin bună. „Ținem destul de mult la felul în care construim conectarea cu oamenii. Atunci când tu nu poți să fii conectat cu tine, să fii aliniat cu propriile valori, e mai greu să faci acest lucru". Zice că tevatura asta i-a lovit destul de tare, că a mers direct în zona lor identitară.

Am încercat să vorbesc cu Ștefan Sandu, consilierul local, pentru clarificări. Eram interesat ce crede el că s-a întâmplat cu adevărat acolo. Domnia sa mi-a spus însă că „dumneavoastră aveți ceva de explicat acestui oraș. Eu doar am arătat o anomalie. Eu nu am ce sa explic". Mi-a urat o seară bună, iar eu lui una liniștită. Cu toate acestea, am rămas la fel de confuz.

Viceprimarul nu mi-a răspuns, până la publicarea articolului. Bugariu mi-a spus însă că, în ultimii patru ani, au lucrat constant cu Primăria Timișoarei și că până acum „colaborarea cu domnul Diaconu a fost exemplară". Cu un ușor regret în priviri, realizez că înțelege și respectă decizia lui, din perspectivă politică.

„Dar toate lucrurile spre bine, pentru că în momentul în care vrei să faci lucrurile mai bine, trebuie să înveți. Să te dezveți și să te reînveți. Acest proces e mai puternic în momentul în care apar greșeli și eșecuri. Un incident n-are cum să te facă bucuros. Dar ceea ce simt în urma acestor zile e că echipa e mai apropiată ca oricând.", susține Bugariu, pe-un ton mai optimist.

Îl întreb ce le-ar spune oamenilor care cred că eroarea lor e de fapt o conspirație împotriva creștinismului. „Probabil că orice aș spune și aș demonstra logic ar fi insuficient. Dacă dispărea o antenă sau altceva din cadru, nu se întâmpla absolut nimic", justifică antreprenorul. „Într-adevăr, problema e că a dispărut un element identitar. Iar de-aici poți ajunge foarte ușor la conspirații".

Despre consilierul local, îmi zice elegant că se aștepta ca o greșeală regretabilă să declanșeze astfel de reacții. Adaugă însă că „să semnalezi o greșeală e în regulă. Dar după ce observi cine susține un astfel de proiect și insiști în această conspirație, e o alegere."

„Dar o să-ți dau un exemplu. La secțiunea despre identitate am avut doi speakeri locali importanți, Smaranda Vultur și Victor Neumann. Ei sunt printre cei ce înțeleg cel mai bine spiritul și identitatea Timișoarei. Am discutat cu ei despre ce înseamnă multiculturalism și multiconfesionalism, despre ce înseamnă să trăim în toleranță, despre influențele otomane și habsburgice și cum am ajuns să fim ceea ce suntem astăzi, datorită tuturor acestor aspecte. Le-am discutat pentru că sunt parte din noi. Dacă n-am fi invitat aceste două personalități, și am fi invitat pe altcineva, care să fie în concordanță cu lipsa acelei cruci, poate că ar fi stat în picioare această teorie conspiraționistă."

Despre viitorul conceptului Upgrade My City, el speră ca în cinci ani să recapete încrederea partenerilor. Ar mai vrea să călătorească în vreo cinci orașe cu el, iar aceste călătorii să producă rezultate concrete. Ar vrea ca prototipurile să transforme atitudinea cetățenilor față de propriul oraș. Susține că există o distanță mult prea mare între sistem și cetățeni, și crede că tehnologia „ne-a adus foarte în față, și ne dăm seama că cinci oameni putem face mai mult decât un sistem cu o paradigmă și o tehnologie învechită."